Żewġ ċentri tas-swab tests oħra f'Ħal Qormi u Burmarrad
Imtella' Awwissu 8, 2020 - Aġġornata 8 Ta' Awwissu, 2020 4:12pm Ritratti: Arkivji Id-Deputat Prim Ministru u Ministru għas-Saħħa Chris Fearne ikkonferma li ż-żewġ ċentri ġodda tas-swabbing se jitwaqqfu f'Ħal Qormi u Burmarrad. Fuq programm tar-radju tal-istazzjoni tal-knisja, qal li dawn iċ-ċentri se jsaħħu iktar il-kapaċità ta' iktar swab tests. Preżentament, iċ-ċentri tas-swab tests, jinsabu f'Ħal Luqa, Pembroke, l-isptar Mater Dei u Għawdex. B'kollox dawn għandhom kapaċità li janalizzaw 2,000 swab test kuljum, bid-Deputat Prim Ministru Fearne jgħid li jixtieq jara din il-kapaċità tiżdied għall-2,500 test kuljum. F'dan l-isfond din il-ġimgħa tħabbar ukoll li mill-ġimgħa d-dieħla se jkunu qed jiżdiedu tmien xjentisti ġodda wkoll fil-laboratorji biex jinzamm il-pass mal-ħtieġa ta' iktar testijiet.